Páll Óskar Hjálmtýsson hefur beðist afsökunar á ummælum sínum um gyðinga , sem hann lét falla í útvarpsþætti í gær . mbl.is / Kristinn Magnússon Páll Óskar Hjálmtýsson tónlistarmaður hefur sent frá sér yfirlýsingu , þar sem hann biðst afsökunar á orðum sem hann lét falla um gyðinga í útvarpsþættinum Lestinni á Rás 1 í gær , þar sem hann ræddi afstöðu sína til Eurovision-söngvakeppninnar , sem fram fer í Ísrael . Páll Óskar hefur verið gagnrýndur harðlega vegna ummæla í þættinum og sakaður um gyðingahatur . „ Ég viðurkenni fúslega að ég gekk allt of langt í orðum mínum , ég blandaði ríkisstjórn Ísraels , Ísraelsher og gyðingum saman í einn graut . Ég fór með áfellisdóma og alhæfingar um gyðinga , “ segir Páll Óskar í yfirlýsingu sinni , sem hann birtir á facebooksíðu sinni í kvöld . Hvað sagði Páll Óskar ? Páll Óskar sagði í gær , að ástæðan fyrir því að Evrópuþjóðir væru ekki að mótmæla því að Ísrael héldi Eurovision væri sú að gyðingar væru „ búnir að sauma sig inn í Evrópu á mjög lúmskan hátt á mjög löngum tíma “ . Orðrétt : „ Ástæðan fyrir því að restin af Evrópu þegir þunnu hljóði er sú að gyðingar eru búnir að sauma sig inn í Evrópu á mjög lúmskan hátt á mjög löngum tíma . Það er alls ekki hipp og kúl að vera „ pro-Palestína “ í Bretlandi . “ Þá fjallaði Páll Óskar um ofbeldi sem Palestínumenn verða fyrir af höndum Ísraelsstjórnar , og sagði hann gyðinga ekki hafa lært neitt af helförinni . Orðrétt : „ Tragedían er sú að gyðingar lærðu ekki neitt af helförinni . Í staðinn umbreyttust þeir í nákvæma afsteypu af sínum ógeðslegasta óvini . “ Tekur orð sín um gyðinga til baka „ Ég tek fulla ábyrgð á þessum ummælum , tek þessi orð mín um gyðinga til baka , þau eru röng og særandi . Ég sýni ábyrgð mína í verki héðan í frá , og mun aldrei framar hallmæla gyðingum , hvar sem þeir búa í heiminum , “ skrifar Páll Óskar í yfirlýsingu sinni , en segist standa við harða gagnrýni sína á stjórnvöld í Ísrael . „ Ríkisstjórn Ísraels , Ísraelsher og stjórnarstefna þeirra fær aftur á móti engan afslátt . Restin af ummælunum stendur . Heimurinn hefur orðið vitni að áratuga ofbeldi gegn Palestínumönnum og mörgum þótt hrikalegt að fólkið sem Helförin beindist gegn skuli ganga fram með þeim hætti sem Ísraelsher gerir . Eins og gefur að skilja hafa þessar alhæfingar mínar , að blanda saman gyðingum við stjórnarstefnu zíonista , vakið hörð viðbrögð sem ég tek fúslega ábyrgð á . En eitt af kommentunum sem ég hef séð og er hjartanlega sammála er eftirfarandi , “ skrifar Páll Óskar og vísar til þess sem hér er ritað að neðan : „ Mistökin sem Palli gerir hér er að tala um „ gyðinga “ í staðinn fyrir „ ríkisstjórn Ísraels “ . Ríkisstjórn Ísraels er hópur stríðsglæpamanna sem halda heilli þjóð í gíslingu og reyna að þurrka hana út hægt og rólega , oft með aðferðafræði sem tekin er beint úr helförinni . Gyðingar eru bara fólk , eins mismunandi og þeir eru margir , búsettir um allan heim og margir hverjir harðir andstæðingar Ísraelsríkis . “